2 skiërs besmet met norovirus by Spele | Netwerk24
2 skiërs besmet met norovirus by Spele
Fabian Boesch het die norovirus in Suid-Korea opgedoen. Foto: Getty Images
Twee Switserse skiërs is die eerste bevestigde gevalle in vanjaar se Winter Olimpiese Spele in Pjeongtsjang, Suid-Korea, wat die hoogs aansteeklike norovirus opgedoen het, sê die Switserse Olimpiese span.
Die virus veroorsaak naarheid, maagpyn en diarree.
Meer as 200 mense by die Spele, meestal personeel, het reeds die virus opgedoen. Die twee Switsers is egter die eerste atlete wat daarmee besmet is.
Slegs een van die skiërs, Fabian Boesch, is geïdentifiseer, omdat die ander een se familie nog nie in kennis gestel is nie.
“Die ander is almal veilig. Ons het alles gedoen wat ons kon,” sê die span se woordvoerder. “Ons het hulle weggeneem van die res van die span en hulle moet nou herstel.”
Die twee atlete het die virus ’n paar dae gelede opgedoen en die simptome het al byna verdwyn. Daar bestaan steeds ’n kans dat hulle sal kan deelneem.
“Hulle is na ’n enkelkamer geneem en het geen kontak met die ander atlete gehad nie,” sê die Switserse span in ’n verklaring.
“Atlete wat die norovirus opgedoen het kan steeds deelneem as hulle genoeg herstel het, deur die Switserse mediese span getoets is, as alle voorkomende maatreëls nagekom is en die Internasionale Olimpiese Komitee (IOK) gekonsulteer is.”
Die twee atlete se ski-afdeling by die Olimpiese Spele het op 9 Februarie begin en duur tot 23 Februarie. - Reuters
Meer oor: Olimpiese Winterspele | Suid-Korea
Koreane gaande oor eenheidspan
KYK: Woerts-warts in wonderland
Jamaika-bobsleespan se breier bedank